SKRIFTLIG FORESPØRGSEL E-2424/01

af Michiel van Hulten (PSE) og Ieke van den Burg (PSE) til Kommissionen

(4. september 2001)

Om: Gennemførelse af ESF i Nederlandene 1994-1996

Den 20. juli 2001 informerede generaldirektør Quintin den nederlandske regering skriftligt om gennemførelsen af den procedure, der er fastsat i artikel 24 i Rådets forordning (EØF) nr. 4253/88(1) af 19. december 1988 vedrørende gennemførelsen i Nederlandene af projekter under Den Europæiske Socialfond i årene 1994-1996.

1. Ved 33 af de 45 udvalgte projekter er der foretaget undersøgelser på grundlag af den stadig eksisterende projektforvaltning. Ved 7 projekter er der som følge af en manglende projektforvaltning gennemført en undersøgelse på grundlag af regnskabsberetninger. Ved disse projekter blev i 5 tilfælde ESF-støtten betegnet som berettiget og i 2 tilfælde som tvivlsom. Dog blev alle 7 projekter ved fastsættelsen af ekstrapolationen henregnet under kategorien tvivlsom/uberettiget. Som følge heraf udgør den af Kommissionen foreslåede justering 41 % i stedet for 25 %. Er Kommissionen ikke af den opfattelse, at i de tilfælde, hvor der på grundlag af regnskabsberetninger er opnået en positiv slutevaluering af projekter, bør tvivlen komme disse til gode og i hvert fald ikke inddrages som en negativ faktor under ekstrapolationen?

2. Indtil foråret 1997 herskede der uklarhed om de nøjagtige bestemmelser med hensyn til udbetaling af ESF-midler. Den 11. marts 1996 anmodede Økofin-Rådet Kommissionen om at udrydde al tvivl vedrørende de udgifter, der kommer i betragtning som finansiering for at sikre, at fællesskabsmidlerne anvendes optimalt i henhold til de gældende forordninger. På grundlag af denne anmodning traf Kommissionen over for Nederlandene beslutning 97/320/EF(2), Frédérique Ries vor artikel 1, stk. 2, i denne beslutning lyder: I det omfang bestemmelserne i dette bilag pålægger medlemsstaterne elle støttemodtagerne nye elle supplerende omkostninger eller vilkår, gælder de udelukkende for de investeringer, operationer, foranstaltninger og projekter, der indgår i de i stk. 1 omtalt foranstaltninger, og som udvælges efter 1. maj 1997. Kan Kommissionen oplyse, om retmæssigheden af udgifter i forbindelse med de 45 udvalgte projekter er fastslået under hensyntagen til bestemmelserne i artikel 1, stk. 2?

(1) EFT L 374 af 31.12.1988, s. 1.

(2) EFT L 146 af 5.6.1997, s. 7.

Svar afgivet på Kommissionens vegne af Anna Diamantopoulou

(25. oktober 2001)

1. I 1997 besluttede de nederlandske myndigheder i enighed med Kommissionen at erstatte erklæringer, som var attesteret af eksterne revisorer, med en kontrol udført af revisionsafdelingen i Arbeidsvoorziening. Grunden til denne ændring var, at man ved tidligere kontrolbesøg, som Kommissionen havde gennemført, havde afsløret, at disse revisorerklæringer ikke kunne bruges, hvis man ville se, om projekterne virkelig var i overensstemmelse med bestemmelserne i Den Europæiske Socialfond. Disse erklæringer, som man skønnede ikke kunne bruges i forbindelse med ESF i 1996, kan naturligvis ikke bruges som bevis for, at der er overensstemmelse med ESF-reglerne fem år senere.

Ifølge rapporten fra revisionsafdelingen i social- og arbejdsministeriet havde alle projekter, der blev betegnet som ukorrekte, fået en positiv revisorerklæring.

2. Revisionsafdelingen i det nederlandske ministerium gennemførte kontrollen med de 45 projekter for at undersøge, om erklæringerne herom var lovlige og korrekte. Kommissionen er overbevist om, at denne undersøgelse blev gennemført på grundlag af de forordninger og afgørelser, som gjaldt på det tidspunkt, da projekterne blev udført.